Napanelo pamalidile kushwali,
andyúma pamo na vakwoda vake kuka mwangu unji walundi lwa Kedeloni.
Mwangu unji walundi alwo,
lindípagwa liteka,
nae akainjila na vakwoda vake.
Napane Yudashi aijá namalimya wakunnimya Yesu andímanya lyutu alyo mwaa myanda vyoe Yesu ashindauka na vakwoda vake mulyutu alyo.
Jo Yudashi jo andyúka kuliteka àvenavo shipinga shavaing'odo pamo na vakushunga vakwalakela kwavanang'olo vakulangalalela-shadaka na mapalishayo vànyukatenge vyenje,
ditoshi na dyuti.
Yesu àmanyite avi uti víshilota kuntandeka,
andílyumilidya kutwala kuvaudya,
“Munnambela nyani?”
Vanavo,
“Yesu wa ku Nashaleti.”
Yesu kushidoni,
“Ni nangu apa.”
Bai Yudashi aijá namalimya andípagwa pamo na vanavo.
Napanelo Yesu pavaulidile doni,
“Ni nangu apa,”
vanavo vandyújila kunyuma kutwa kugwanginneu.
Nae kuvaudya kavili,
“Da munnambela nyani?”
Vanavo doni,
“Yesu wa ku Nashaleti.”
Yesu kushidoni,
“Nangu nimwaulila,
ni nangu apa.
Napane ikava kenga mwenu mungulambela nangu,
valeke ava vauke.”
Vinu avi vinditandeka pakulota liwikile popo lilove lyatangwéle jo mwene doni,
“Vaungupele uti,
hapali ata jumo ángujaike.”
Napanelo Simoni Patulu e anyukéte lyambila,
andyálamola kutwala kupanyula lyatu lyakunkanakono lyantumika wake nkúlangalalela-shadaka nkumene.
Lina lyantumika ajo,
livele Maluku.
Yesu napane kumwaulila Patulu doni,
“Kondya lyambila!
Da hangunakumbile shikombe shangupele Atata?”
Kukamuligwa kumwe Yesu
Nadoni shipinga shavaing'ondo pamo namu nanangalaledi wave na vakushunga vavayuda vakankamula Yesu vakamunga.
Shitandi vakamuukanavo kumwe Anashi nkwegwe Kaipashi e avéle nkúlangalalela-shadaka nkumene mumwaka awo.
Kaipashi aju ni jojo aijá e avaulidíle vayuda doni,
ni shambone kuvapalela venentete munu jumo bai.